REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/201-16

3. oktobar 2016. godine

B e o g r a d

Z A P I S N I K

PETE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 30. SEPTEMBRA 2016. GODINE

Sednica je počela u 13,40 časova.

Odbor je, u skladu sa članom 42. stav 4. Poslovnika Narodne skupštine, održao petu sednicu van sedišta Narodne skupštine, u Opštini Bujanovac, koja se realizuje uz podršku projekta „Jačanje nadzorne uloge i javnosti u radu Narodne skupštine, druga faza“, koji sprovode Program Ujedinjenih nacija za razvoj (UNDP), i Narodna skupština Republike Srbije, a finansira Švajcarska agencija za razvoj i saradnju (SDC).

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Žarko Bogatinović, Milija Miletić, Marko Gavrilović, Radovan Jančić, Tijana Davidovac, Velimir Stanojević, Arpad Fremond, Miroslav Aleksić, mr Marko Milenković i prof. dr Miladin Ševarlić, kao i Zvonimir Đokić (zamenik Jasmine Obradović) i Ljubinko Rakonjac (zamenik Danijele Stojadinović), zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Danijela Stojadinović, Goran Ješić, Olena Papuga i Nenad Božić.

Pored članova Odbora, sednici je prisustvovao i narodni poslanik Nenad Mitrović.

Sednici su prisustvovali predstavnici Ministarstva poljoprivrede i zaštite životne sredine Dragan Mirković, načelnik Odeljenja za ruralni razvoj u Sektoru za ruralni razvoj, Milan Ćuprić, šef Odseka za biljnu proizvodnju i preradu biljnih proizvoda, Branislav Veljković i Mirko Novaković, samostalni savetnici i Mile Kontić, savetnik u Sektoru za poljoprivrednu politiku; Šaip Kamberi, predsednik opštine Bujanovac, Stojanče Arsić, zamenik predsednika Opštine Bujanovac, Aca Antić, načelnik Odeljenja za privredu i lokalni ekonomski razvoj, Enis Salihi rukovodilac Kancelarije za lokalni ekonomski razvoj, Škelzen Ademi, budžetski inspektor Opštine Bujanovac, Srećko Pejković, načelnik Pčinjskog upravnog okruga; Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije; predstavnici poljoprivrednih proizvođača, nosioca poljoprivrednih gazdinstava na teritoriji Opštine Bujanovac, kao i predstavnici sredstava javnog informisanja.

Pre prelaska na dnevni red sednice, Marijan Rističević dao je reč predsedniku Opštine Bujanovac, Šaipu Kamberiju, koji je pozdravio sve prisutne i zahvalio se Odboru zbog održavanja sednice u njihovom mestu.

Pre utvrđivanja dnevnog reda, njegovu dopunu predložio je prof. dr Miladin Ševarlić, sa tačkom Informacija o razlozima neakreditovanja Uprave za agrarna plaćanja i planirane aktivnosti Ministarstva poljoprivrede i zaštite životne sredine za ubrzano obezbeđenje uslova za akreditaciju Uprave za agrarna plaćanja i raspisivanje Konkursa za korišćenje sredstava IPARD-a. Odbor je većinom glasova (2 za, 4 uzdržano) odbio ovaj predlog za dopunu dnevnog reda.

Takođe, dopunu dnevnog reda predložio je i Miroslav Aleksić, sa tačkom Reeksport i mere za sprečavanje reeksporta voća i povrća i iz zemalja EU na tržište Ruske Federacije. Odbor je većinom glasova (2 za, 4 uzdržano) odbio ovaj predlog za dopunu dnevnog reda.

Odbor je većinom glasova (9 za, 2 uzdržana) usvojio sledeći

Dnevni red

1. Poljoprivreda – stočarstvo, voćarstvo, povrtarstvo i ruralni razvoj;
2. Razno.

Prva tačka dnevnog reda **- Poljoprivreda – stočarstvo, voćarstvo, povrtarstvo i ruralni razvoj**

U uvodnim napomenama, Marijan Rističević istakao je da treba podržati udruživanje malih poljoprivrednih gazdinstava u proizvođačko-prerađivačke zadruge, kako bi mogli u narednom periodu da apliciraju za IPARD fondove. Po njegovim rečima, našoj zemlji je iz IPARD fondova EU do 2020. godine na raspolaganju 175 miliona evra, a pomenuta sredstva se mogu iskoristiti sve do 2023. godine. To je ukupna suma za IPARD, i godišnji iznos se povećava, od 15 miliona evra za 2015. godinu, 20 miliona evra u 2016. godini, itd. Takođe, potrebno je obezbediti i sredstva za predfinansiranje IPARD korisnika i ispraviti nedostatke koji su uočeni od strane Evropske komisije za IPARD akreditaciju.

Dragan Mirković istakao je da od 2014. godine postoji pet tela koja sprovode IPARD program. Evropska komisija je 20. januara 2015. godine usvojila IPARD program. IPARD sredstva stoje na raspolaganju Republici Srbiji i za svaku finansijsku godinu se potpisuje poseban finansijski sporazum. Takođe, povećana su sredstva za ruralni razvoj koja sada iznose oko 3 milijarde dinara, a u prethodnim godinama su bila nešto više od milijardu dinara.

Milan Ćuprić rekao je, da kada je u pitanju oblast pčelarstva, Ministarstvo izdvaja određena budžetska sredstva i očekuje se povećanje u narednom periodu. Kompletna oprema za pčelarstvo i košnice podržana je u vidu subvencija u iznosu od 40-55%.

Nenad Budimović, sekretar udruženja PKS istakao je da je suficit u spoljnotrgovinskoj razmeni poljoprivredno prehrambenih proizvoda u prvih šest meseci ove godine 700 miliona dolara, i beleži povećanje od 22% u odnosu na prethodnu godinu.

U diskusiji su učestvovali narodni poslanici Marijan Rističević, Milija Miletić, Žarko Bogatinović, Miroslav Aleksić, prof. dr Miladin Ševarlić, Ljubinko Rakonjac i mr Marko Milenković.

Takođe, u diskusiji su učestvovali i predstavnici porodičnih poljoprivrednih gazdinstava.

Nakon rasprave o tački dnevnog reda, Odbor je većinom glasova (11 za, 1 uzdržan), doneo sledeći

Z a k lj u č a k

I

Odbor preporučuje da se podsticaji u poljoprivredi i prerađivačkoj industriji, u skladu sa mogućnostima, maksimalno uvećaju.

II

Odbor preporučuje da se sredstva koja su predviđena za 2016. godinu za ruralni razvoj što pre plasiraju onima kojima su namenjena i koji su konkurisali. U skladu sa tim, uskladiti pravilnike sa uredbom.

III

Na predlog narodnog poslanika Miroslava Aleksića za dopunu dnevog reda, Odbor je razmatrao i preporučuje da se pooštre kontrole fitosanitarne, veterinarske, poljoprivrednih proizvoda koji se izvoze, posebno onih koji se izvoze na tržište Rusije i Evropske unije.

IV

Na predlog narodnog poslanika prof. dr Miladina Ševarlića za dopunu dnevog reda, Odbor je razmatrao i preporučuje da se ispune u najhitnijem roku uslovi za korišćenje sredstava iz IPARD fondova, da se u skladu sa tim sredi stanje oko zgrade, procedure, Zakon o poljoprivredi i ruralnom razvoju i dovrši upošljavanje.

V

Odbor preporučuje da se maksimalna pažnja posveti porodičnim poljoprivrednim gazdinstvima, posebno malim poljoprivrednim gazdinstvima u devastiranim područjima, da se podstiču udruživanja poljoprivrednika radi efikasnije proizvodnje i korišćenja podsticajnih sredstava.

Druga tačka dnevnog reda- **Razno**

Pod tačkom razno nije bilo prijavljenih za raspravu.

Pošto drugih pitanja i predloga nije bilo, sednica je zaključena u 17,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević